Gidrometeorologiya faoliyati toʻgʻrisidagi qonunchilik takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish toʻgʻrisida
(law, 2022-07-25)

Soʻnggi yillarda respublikamizda gidrometeorologiya xizmati faoliyatini rivojlantirish, iqlim oʻzgarishi monitoringini samarali yuritish, iqtisodiyot tarmoqlari va aholini sifatli gidrometeorologik axborotlar bilan taʼminlash boʻyicha tizimli chora-tadbirlar amalga oshirilmoqda. Jumladan: Oʻzbekiston Respublikasining “Gidrometeorologiya faoliyati toʻgʻrisida”gi Qonuni qabul qilinib, gidrometeorologiya sohasini tartibga solishga qaratilgan huquqiy asos yaratildi; gidrometeorologiya va iqlim oʻzgarishi sohasida ilmiy tadqiqotlarni qoʻllab-quvvatlash 2020 — 2025-yillarda Oʻzbekiston Respublikasi gidrometeorologiya xizmatini rivojlantirish konsepsiyasining asosiy yoʻnalishi sifatida belgilandi. Oʻzbekiston Respublikasining “Gidrometeorologiya faoliyati toʻgʻrisida”gi Qonuni ijrosini taʼminlash. shuningdek, gidrometeorologiya va iqlim oʻzgarishi sohasida ilmiy tadqiqotlarni yanada qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirishlar va qoʻshimcha kiritilsin: Gidrometeorologiya xizmati markazining Gidrometeorologiya ilmiy-tadqiqot instituti xodimlariga Fanlar akademiyasi ilmiy tashkilotlarining tegishli lavozimlari uchun belgilangan mehnatga haq toʻlash miqdorlari va shartlarini tatbiq etish; Gidrometeorologiya ilmiy-tadqiqot instituti tuzilmasini takomillashtirish; gidrometeorologiya va atrof tabiiy muhit ifloslanishi monitoringi sohasida ixtisoslashtirilgan xizmatlar koʻrsatish reglamentini Oʻzbekiston Respublikasining “Gidrometeorologiya faoliyati toʻgʻrisida”gi Qonuniga muvofiqlashtirish. 2. Mazkur qarorning bajarilishini nazorat qilish Oʻzbekiston Respublikasi Gidrometeorologiya xizmati markazi bosh direktori Sh.H. Habibullayev zimmasiga hamda Vazirlar Mahkamasining IT-texnologiyalar, telekommunikatsiyalar va ilmiy faoliyatni rivojlantirish masalalari departamentiga yuklansin. 1. Vazirlar Mahkamasining “Oʻzbekiston Respublikasi Gidrometereologiya xizmati markazi faoliyatini tashkil etish toʻgʻrisida” 2021-yil 10-apreldagi 200-son qarorida: a) quyidagi mazmundagi 81-band bilan toʻldirilsin: “81. Belgilab qoʻyilsinki, 2022-yil 1-iyundan boshlab Institut xodimlariga Fanlar akademiyasi ilmiy tashkilotlarining tegishli lavozimlari uchun belgilangan mehnatga haq toʻlash miqdorlari va shartlari tatbiq etiladi. Bunda, Institut xodimlarining mehnatga haq toʻlash miqdorlari va shartlari oʻzgarishi sababli ularning mehnatiga haq toʻlash boʻyicha yuzaga keladigan qoʻshimcha xarajatlarni budjet hisobidan moliyalashtirish 2022-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oʻzgidrometga ajratiladigan mablagʻlar doirasida amalga oshiriladi, 2023-yildan boshlab — Oʻzbekiston Respublikasi Davlat budjeti parametrlarida nazarda tutiladi”; b) 2-ilovaning matni quyidagi tahrirda bayon etilsin: Direktor Ilmiy kengash Direktor oʻrinbosari Qishloq xoʻjaligi meteorologiyasi boʻlimi 2 Amaliy meteorologiya boʻlimi 2 Iqlimshunoslik va iqlim oʻzgarishi boʻlimi 2 Glyatsiologiya boʻlimi 2 Gidrologiya boʻlimi 2 Tabiiy muhit ifloslanishi tadqiqoti boʻlimi 2 Kadrlar boʻyicha inspektor 1 Ilmiy kotibguruhi 2 Ilmiy-texnik kutubxona mutaxassisi 1 Moliya-iqtisod boʻlimi 3 Agroiqlimiy resurslar va agroekologik monitoring laboratoriyasi 2 Sinoptik va sonli ob-havo prognozlari laboratoriyasi 3 Iqlimni modellashtirish laboratoriyasi 3 Qor va muzliklar tadqiqoti laboratoriyasi 3 Gidrologik jarayonlarni matematik modellashtirish va suv resurslari laboratoriyasi 4 Ekologik monitoring laboratoriyasi 4 Nashriyot boʻlimi 2 Bosh yuriskonsult 1 Bulutlar fizikasi va atmosfera jarayonlariga faol taʼsir etish laboratoriyasi 3 Amaliy iqlimshunoslik laboratoriyasi 3 Yer usti suvlari sifati tadqiqoti laboratoriyasi 4 Xavfli gidrologik hodisalar tadqiqoti laboratoriyasi 3 “Kumbel”, “Chimyon”, “Aranchi” va “Shahrisabz” noyob ilmiy obyektlarning kuzatuv guruhlari 14 2. Vazirlar Mahkamasining “Gidrometeorologiya va atrof tabiiy muhit ifloslanishi monitoringi sohasida ixtisoslashtirilgan xizmatlar koʻrsatish reglamentini tasdiqlash toʻgʻrisida” 2021-yil 6-avgustdagi 501-son qarorida: a) 2-bandda: ikkinchi xatboshidagi “umumiy maqsaddagi tezkor va prognostik maʼlumotlarni” soʻzlari “umumiy va tezkor gidrometeorologik axborotlarni” soʻzlari bilan almashtirilsin; uchinchi xatboshidagi “maʼlumotlardan” va “maʼlumotlar” soʻzlari tegishli ravishda “axborotlardan” va “axborotlar” soʻzlari bilan almashtirilsin; toʻrtinchi xatboshidagi “shoshilinch gidrometeorologik maʼlumotlarni” soʻzlari “tezkor gidrometeorologik axborotlarni” soʻzlari bilan almashtirilsin; b) ilovada: 3-bandning ikkinchi — toʻrtinchi xatboshilari quyidagi tahrirda bayon etilsin: “ixtisoslashtirilgan gidrometeorologik axborot — foydalanuvchining talablariga muvofiq tayyorlangan hamda ishlov berish, tahlil qilish, saqlash va taqdim etish uchun qoʻshimcha ishlar hamda xarajatlar talab qilinadigan gidrometeorologik axborot; tezkor gidrometeorologik axborot — aholining hayotiga va sogʻligiga tahlil solishi, shuningdek atrof tabiiy muhitga, iqtisodiyot tarmoqlariga va ijtimoiy sohaga zarar yetkazishi mumkin boʻlgan xavfli gidrometeorologik hodisalar toʻgʻrisidagi zudlik bilan taqdim etiladigan gidrometeorologik axborot; umumiy gidrometeorologik axborot — jamoatchilik foydalanishi uchun davlat va xoʻjalik boshqaruvi organlariga, mahalliy davlat hokimiyati organlariga, yuridik va jismoniy shaxslarga taqdim etiladigan gidrometeorologik axborot”; 4-band quyidagi tahrirda bayon etilsin: “4. Umumiy gidrometeorologik axborot ushbu Reglamentga 1-ilovada keltirilgan roʻyxatga muvofiq Oʻzgidrometning rasmiy veb-sayti va Oʻzbekiston Respublikasining Ochiq maʼlumotlar portaliga joylashtiriladi. Umumiy gidrometeorologik axborot: davlat organlari va tashkilotlariga — oʻzaro maʼlumotlar almashish toʻgʻrisidagi qoʻshma dasturlar (kelishuvlar) asosida bepul taqdim etiladi; jismoniy va yuridik shaxslarga — Oʻzbekiston Respublikasi Ochiq maʼlumotlar portaliga va Oʻzgidrometning rasmiy veb-saytiga joylashtirish yoʻli bilan bepul taqdim etiladi”; 5-bandning birinchi va ikkinchi xatboshilari kuyidagi tahrirda bayon etilsin: “5. Gidrometeorologik axborotdan foydalanadigan barcha isteʼmolchilarga ushbu Reglamentga 2-ilovada keltirilgan roʻyxatga muvofiq ixtisoslashtirilgan gidrometeorologik axborot va xizmatlar shartnoma asosida taqdim etiladi, kelishuv doirasida oʻzaro maʼlumotlar (yoki xizmatlar) almashinuvi asosida ixtisoslashtirilgan gidrometeorologik axborot taqdim etiladigan davlat organlari va tashkilotlari bundan mustasno. Ixtisoslashtirilgan gidrometeorologik axborot narxi belgilangan tartibda Moliya vazirligi bilan kelishilgan holda Oʻzgidromet bosh direktori tomonidan tasdiqlangan ixtisoslashtirilgan gidrometeorologik xizmatlar narxlari asosida belgilanadi”; 6-bandda: birinchi va ikkinchi xatboshilardagi “Shoshilinch (operativ) maʼlumotlar” soʻzlari “Tezkor gidrometeorologik axborot” soʻzlari bilan almashtirilsin; uchinchi xatboshidagi “Shoshilinch” soʻzi “Tezkor” soʻzi bilan almashtirilsin; 7-banddagi “ixtisoslashgan maʼlumotlar” soʻzlari “ixtisoslashtirilgan gidrometeorologik axborot” soʻzlari bilan almashtirilsin; 8-banddagi “ixtisoslashgan gidrometeorologik maʼlumotlar” soʻzlari “ixtisoslashtirilgan gidrometeorologik axborot” soʻzlari bilan almashtirilsin; 1-ilovaning nomi quyidagi tahrirda bayon etilsin: “Umumiy gidrometeorologik axborotlar roʻyxati”; 2-ilovaning nomi quyidagi tahrirda bayon etilsin: “Ixtisoslashtirilgan gidrometeorologik axborot va xizmatlar roʻyxati”; 3-ilovaning nomi quyidagi tahrirda bayon etilsin: “Tezkor gidrometeorologik axborotlar roʻyxati”.